Hadera

Hadera ( ;  ) İsrailin Hayfa dairəsində yerləşən şəhər. Şaron bölgəsinin şimalında, ölkənin əsas şəhərləri olan Tel-Əviv və Hayfa şəhərlərindən təqribən 45 km məsafədə yerləşir. Şəhər Aralıq dənizi boyunca 7 km uzunluğunda sahilə sahibdir. 2016-cı il hesablamalarına əsasən şəhər əhalisi 91,707 nəfər təşkil edir. 1990-cı ildən bəri Efiopiya və keçmiş SSRİ-dən gələn immiqrantların hesabına əhalinin artım tempi yüksəlmişdir.

Hadera şəhəri Rusiya İmperiyası dövründə 1891-ci ildə Litva və Latviyadan gəlmiş Hovevey Zion qruplaşmasının üzvləri tərəfindən inşa olunmuşdur. 1948-ci ildən etibarən 11,800 nəfər əhalisi ilə regional mərkəz rolu oynamağa başlamışdır. Hadera 1952-ci ildə şəhər statusu almışdır.

Suyu qızdıran və qışda köpək balıqlarını cəlb edən elektrik stansiyasının fəaliyyətinə görə köpək balıqları Hadera çimərliyinə cəlb olunur. 21 aprel 2025-ci ildə bir dalğıc köpək balıqlarının hücumuna məruz qalaraq yoxa çıxdı. Onun axtarışları hava qaraldıqdan sonra dayandırılıb. Hadisədən bir gün keçməsinə baxmayaraq, dalğıcın başına nə gəldiyi hələ də məlum deyil. Hadera Bələdiyyəsi çimərliyin bağlandığını və dənizə girişin qadağan edildiyini açıqlayıb. Bu, 1974-ci ildə Qırmızı dənizdə baş verən hadisədən sonra İsrail dövlətinin tarixində ikinci dəfədir ki, bir insan köpək balıqlarının hücumuna məruz qalır.

 Demoqrafiya 
İsrail Mərkəzi Statistika Bürosunun 2013-cü ilin oktyabr ayına olan məlumatına əsasən Hadera şəhərinin əhalisi 91,634 nəfər təşkil etmişdi. Üç ildən sonra 2016-cı ildə isə bu rəqəm artıq 91,707 nəfərə çatmışdır. 2013-cü ildə aparılmış hesablamalara görə, əhalinin 23,407 nəfəri Efiopiyadan buraya köç etmiş immiqrantlardan ibarət olmuşdur.

1922-ci ildə Fələstindəki Britaniya mandatlığının rəhbərliyi tərəfindən keçirilmiş siyahıya almaya əsasən Haderanın əhalisi 540 nəfər hesablanmışdır ki, bunun da 450 nəfərini yəhudilər, 89 nəfərini müsəlmanlar, 1 nəfərini isə xristian əhalisi təşkil edirdi. Şəhər əhalisi 1948-ci ildən sonra stabil olaraq artmağa başlamışdır. 1955-ci ildə əhali iki dəfəyə yaxın artaraq 22,500 nəfərə çatmışdır. Əhali 1961-ci ildə 25,600, 1972-ci ildə 32,200 və 1983-cü ildə 38,700 nəfər təşkil etmişdir.

Haderada əhalinin ortalama yaşı 32.8 ildir. 2007-ci il hesablamalarına görə şəhər əhalisinin 37,500 nəfəri kişilərdən, 39,200 nəfəri isə qadınlardan ibarət olmuşdur.

Əhalinin 99,2%-ni yəhudilər və qeyri-ərəblər təşkil edir. Ərəb əhalisi çox az saydadır.

 Təhsil 
Şəhərdə ümumilikdə 42 məktəb yerləşir və bunların hər birində ümumilikdə 15,622 nəfər təhsil alır.

İsraildə öz növünə görə ilklərdən biri olan Hadera Demokratik Məktəbi 1987-ci ildə açılmışdır. Şəhərdə yerləşən "Technoda" elm və təhsil mərkəzi ən son model teleskop və planetarium da daxil olmaqla müxtəlif növ texnologiya ilə təchiz olunmuşdur.

 Qardaş şəhərlər 
Hadera aşağıdakı şəhərlərlə qardaşlaşmış şəhər statusuna sahibdir:
  Şarlott, Şimali Karolina, ABŞ
  Dərbənd, Rusiya
  El Paso, Texas, ABŞ
  Haren, Qroningen, Niderland
  Ceksonvill, Florida, ABŞ
  Nürnberq, Almaniya
  Sent-Pol, Minnesota, ABŞ

 Həmçinin bax 
 İsrail
 Hayfa dairəsi

 İstinadlar 

 Xarici keçidlər 

Kateqoriya:İsrail şəhərləri